b'\n_START_ARTICLE_\nMukdenhendelsen\n_START_PARAGRAPH_\nMukdenhendelsen fant sted den 18. september 1931 n\xc3\xa6r byen Mukden (i dag Shenyang) i det kinesiske Mandsjuria. Den ble begynnelsen p\xc3\xa5 Mandsjuriakrisen og foranledningen til Japans invasjon av Mandsjuria._NEWLINE_I Kina er hendelsen kjent som 9.18-hendelsen (kinesisk: \xe4\xb9\x9d\xe4\xb8\x80\xe5\x85\xab\xe4\xba\x8b\xe5\x8f\x98, pinyin: Jiu yiba shibian), eller Liutiaogouhendelsen (\xe6\x9f\xb3\xe6\xa2\x9d\xe6\xba\x9d\xe4\xba\x8b\xe8\xae\x8a)._NEWLINE_Selve hendelsen var at en bombe eksploderte ved sporene til den japanskkontrollerte jernbanen, den s\xc3\xb8rmandsjurske jernbane, p\xc3\xa5 en strekning litt utenfor Mukden. Japan anklaget kinesiske ekstremister for attentatet og sendte soldater til omr\xc3\xa5det, og inntok raskt den kinesiske garnison i Mukden. Noen m\xc3\xa5neder etter hadde Japan erobret hele Mandsjuria, som deretter ble forvandlet til en japansk lydstat \xe2\x80\x93 Manchukuo._NEWLINE_Attentatet var i virkeligheten fingert; det var planlagt av japanerne mange m\xc3\xa5neder i forveien og utf\xc3\xb8rt av to japanske offiserer i Guandongh\xc3\xa6ren, en av dem formodentlig spionen og den senere kommand\xc3\xb8r av denne h\xc3\xa6rens 14. divisjon, Doihara Kenji.'